Eventyret i Torrild kan begynde | Odder | stiften.dk
Eventyret i Torrild kan begynde
Publiceret 24. januar 2014 kl. 08:47
Sansestien er næsten færdig, og nu kan etableringen af resten af Eventyrskoven begynde, efter økonomien er kommet på plads. Arkivfoto: Jørgen Bollerup
Pengene er i hus, planerne er klar, og visionerne er store. Nu skal der graves.
Fem års idéudvikling, planlægning og hårdt arbejde bærer endelig frugt.
På de to hektar naturlegeplads vil både trolde og nisser blive levendegjort af et eventyrtårn, QR-koder og specialeffekter.
Børn-, Unge- og Kulturudvalget besluttede på sit møde tirsdag at bevilge 55.000 kroner til Projekt Eventyrskoven - en naturlegeplads i Torrild. Og ikke »bare« en naturlegeplads med sandkasse og gyngestativ, men et område på to hektar med oplevelser, der udfordrer børn både motorisk, sprogligt og socialt. En sansesti, et eventyrtårn og en skov med figurer fra eventyr og sagn er bare noget af indholdet på naturlegepladsen.
Med de 55.000 kommunale kroner er etableringsomkostningerne på 600.000 kroner nu på plads, og arbejdet kan dermed gå i gang.
»Jeg er lige lidt overrumplet over, at pengene nu er der, og skal lige bruge weekenden på at tænke igennem, hvordan det nu skal forløbe,« siger initiativtageren til Eventyrskoven Henriette Toftegaard Jensen.
»Sådan set kan vi gå i gang med det samme med udgravning og skovrejsning. Allerede til sommer burde vi kunne åbne, selvom der mangler småting, og der nok ikke er vokset så meget op endnu.«
Når Eventyrskoven står færdig, er den naturligvis åben for alle 112 børn i Torrild, men visionen er, at folk i og uden for Odder Kommune skal besøge skoven.
»Det er selvfølgelig svært at forudse, hvor mange der kommer, men jeg har kigget lidt på tallene fra Økologiens Have og Julemarkedet i Torrild og satser på 1000 besøgende det første år og 1500 det andet. Og når rygtet spredes, forventer jeg endnu flere,« fortæller Henriette Toftegaard Jensen.
Hun håber, at driften af skoven kan finansieres ved hjælp af sponsorater, tilskud og lignende, men erkender, der kan blive tale om et mindre entrébeløb.
»Det vil dog være optimalt, at det er en gratis fornøjelse. Senere kan det være nødvendigt med mere opsyn og vedligeholdelse, og der har jeg tanker om at lave det til en socioøkonomisk virksomhed, hvor der ansættes for eksempel en fleksjobber.«